
Ma a keresztény szabadságnak témaköréről szeretnék beszélni. Nagyon sokszor meg nem értett, vagy félreértett terület a szabadságnak kérdése, az, hogy mit jelent a keresztény szabadság. Mit jelent a krisztusi szabadság és mit nem jelent? Elég provokatív címet adtam a mai tanításnak: A megtévesztett szabadok. Sok ember úgy gondolja, hogy szabad, de valójában nincs tisztában azzal a szabadsággal, ami Istentől eredő szabadság. Hogy mit jelent ez? A Biblia erről nagyon-nagyon sokat beszél és, ha megkérdeznénk világiakat, vagy hívőket, vagy keresztényeket, nem keresztényeket, hogy mit jelent a szabadság, nagyon érdekes válaszokat kapnánk, ami köszönőviszonyban sincs azzal a szabadsággal, amit Isten tervezett az ember számára.

Mindjárt kezdhetjük ott, hogy Isten az embert szabadnak teremtette és a szabadság igénye az a legnagyobb a világon. Ha megnézed az egész világot, akkor láthatod, hogy mindenki szeretne szabad lenni. Miért szeretne szabad lenni? Mert ez egy gyári program, ezt Isten tervezte bele az emberbe. Ez a szabadság egy kétélű fegyver úgymond, mert Isten adott autonómiát az embernek, amikor megteremtette. Isten először megteremtette Ádámot, utána megteremtette Évát és azt mondta, hogy ezt a földet nektek adom, a tiétek. Intézzétek a dolgokat és munkáljátok, őrizzétek, védjétek, nektek adom. Szabad akaratodból dönthetsz, hogy mit teszel, viszont felhívta Isten már mindjárt a kezdetben a figyelmét az embernek arra, hogy azt mondja: figyelj azért, mert van egy ellenség, aki a szabadságodra fog törni. Aki ki akar lopni abból az autonómiából, amit Isten adott az embernek és a szabadság egyben felelősséggel is jár. 

Én itt most nem politikai szabadságról szeretnék ma beszélni, habár az is egyfajta szabadság és nyilván kötődik is valamilyen szinten a személyes szabadsághoz. Én arról a szabadságról szeretnék ma beszélni, amit Isten adott az embernek. Ezt nagyon sokan úgy gondolják, még hívő keresztények is, hogy a szabadság az, hogy mindent megtehetek mindenféle korlátozás nélkül. Az a szabadság, hogy szabadon azt teszek, amit csak akarok, mert nekem szabad akaratom van, de Isten nem ilyen szabadságot adott az embernek és Isten nem ilyen szabadságra hívja az embert. Ezt a fajta szabadságot másvalaki kínálja fel és ez egy álcázott, egy megtévesztő szabadság. Egy megtévesztő által kínált szabadság, ami arról szól, hogy igen, csak éld a saját életedet, fütyülj arra, hogy mit mondott Isten, fütyüljünk arra, hogy mi az Isten által teremtett rend! Te éld a saját önző életedet, mert ez a szabadság, de ez a sátán által felkínált szabadság. 

Isten adott választási lehetőséget, tehát lehet választani aközött a szabadság között, amit Isten kínál az embernek és aközött, amit a sátán kínál. Most egy dolgot hadd mondjak el, hogy a szabadság az nem kívülről kezdődik, hanem először is belülről kezdődik. A szabadságot hogy élte meg Ádám először? A Vele való közösségben, de miután a tolvaj, a sátán legyőzte az embert és a hatalma alá gyűrte, holott szabadságot ígért, onnantól kezdve a sátán hatalmába, a sátán fogságba került az ember. 

Most egy állítás a Bibliából, amit nem én állítok, hanem a Biblia: minden ember, aki nincs Krisztusban, az elnyomás alatt van. Az az ember soha, soha nem lehet szabad, mert a legfőbb szabadság az az Istentől elrendelt szabadság, ami bennünk van. Ezt a szabadságát veszítette el az ember, amikor a hitetőnek engedett, és elfogadta az ő programját. A sátán az mit csinál? Árulja a saját portékáját és az ember azzal, hogy elfogadta, elveszítette a szabadságát. Mi az, ami ráviszi az embert arra, hogy elveszítse azt, amit Istentől kapott? A hústestnek a kívánsága, a szemnek kívánsága és nyilván a sátán hazugsága. Hogyan tudta rávenni arra az embert, hogy Istennek ellent mondjon, hogy lázadjon Isten ellen és, hogyan tudta a hatalma alá gyűrni az embert? Érdemes megnézni az Igében, pár igeverset el fogok olvasni a Mózes első könyvének 3. fejezetéből, ami a bűnbeesésről szól. Úgy kezdődik:

1Mózes 3,1.

1. A kígyó pedig ravaszabb volt minden mezei vadnál, melyet az Úr Isten teremtett, és monda az asszonynak: Csakugyan azt mondta az Isten, hogy a kertnek egy fájáról se egyetek?
Itt a sátánnak az első szava már mindjárt hazugság. A sátán hogyan próbálja elhitetni az embert, hogyan próbálja a hatalma alá gyűrni? Ez ma is ugyanígy van, hogy megkérdőjelezi Istennek a jóságát, megkérdőjelezi Isten igazságát, kétségeket ébreszt az emberben. Valóban úgy van? Tényleg valóban ti szabadok vagytok? Tényleg jó nektek ez a helyzet, amiben most vagytok? Tényleg ez a szabadság? És a gonosz felkínál egy másfajta „szabadságot”, és hogy kezdi? Azt mondja: „ravaszabb volt”. Megtévesztéssel kezdi. Tehát általában nem erőszakosan közeledik, persze később, ha nem megy szép szóval, akkor megpróbálja ugyanezt erőszakkal. Hogy vesztik el az emberek ma is a szabadságukat? Úgy, hogy a sátán a ravaszsággal próbálja leuralni őket. Akkor itt beszél tovább az ötös versben, de nem olvassuk végig az egészet, mert az a mai üzenetbe nem fér bele, tehát az 5-ös igeverstől így szól az Ige: 
1Mózes 3,5–6.

5. Hanem tudja az Isten, hogy amely napon esztek abból, megnyilatkoznak a ti szemeitek, és olyanok lesztek, mint az Isten: jónak és gonosznak tudói.

6. És látá az asszony, hogy jó az a fa eledelre, s hogy kedves a szemnek, és kívánatos az a fa a bölcsességért: szakaszta azért annak gyümölcséből, és evett, és adott vele levő férjének is, és az is evett.
Ez az, amikor az ember akarja saját kezébe venni az irányítást. Ez egy akkora nagy csábítás volt Évának, egy olyan felkínálás volt, egy visszautasíthatatlan kínálat volt és az ördög azért igyekszik. Ha a kutyát meg akarjuk mérgezni, mondta egyszer valaki, a méreg mellé azért bőven kell adni parizert is. Nem szeretjük a kutyákat megmérgezi és nehogy az állatvédők itt most kikezdjenek engem, szeretjük a kutyusokat, de látjátok, hogy azzal, ahogy azt a mézesmadzagot elhúzta az ember orra előtt, mit okozott a sátán? Elégedetlenséget szított. Elégedetlenséget szított Évában. 

Ebből egy dolgot látunk, hogy amíg az embernek úgymond jó dolga van, amíg jól mennek a dolgok, addig igazából fel sem fogja, hogy neki jó dolga van és ezt látjuk itt ebben a történetben is. Ez hasonlít az egészséghez. Nem akarom az egészséggel összehasonlítani, de amikor az ember egészséges, amikor minden jó, akkor nem törődik vele. Szívják a cigarettát, károsítják a testüket, stb., és amikor elvesztik azt, ami igazából jó volt, akkor az égvilágon mindent megadnának az egészségükért. Valaki az utolsó pénzét, az életében összegyűjtött vagyonát is odaadja azért, hogy újra visszaszerezze az egészségét. Valahogy ilyen az emberi természet, hogy egyszerűen nincs ott a hálaadás, nem tudja megbecsülni azt, amit Istentől kapott. Mindannyiunkban van ilyen és amikor a sátán kétségeket ébreszt Isten jóságával szemben, így csalja ma is csapdába az embereket a gonosz. 

Mi volt a célja? Az, hogy ne Isten legyen az Uruk, hanem ő akart uralkodni az embereken. Miért folyik a harc a mai napon is? A hatalomért, de hálát adunk Istennek, hogy a legfőbb terroristát, a legfőbb gonoszt, a sátánt már Jézus legyőzte úgy, hogy megfosztotta a hatalmától, tehát ilyen probléma ma már nincsen. Látjuk, hogy az ember hogyan került bele abba a csapdába, amibe belekerült. Ez nagyon érdekes dolog és ezen gondolkodtam tegnap nagyon sokat, nem mértem az időt, hogy mennyit. Nézzük, hogy a további versekben mik vannak, nézzük a hatos verset:
1Mózes 3,6.

6. És látá az asszony, hogy jó az a fa eledelre, s hogy kedves a szemnek, és kívánatos az a fa a bölcsességért: szakaszta azért annak gyümölcséből, és evett, és adott vele levő férjének is, és az is evett.
Mi az, ami tovább vitte? A gonosz kétségeket ébresztett. Tehát, amikor az emberben kétségek ébrednek, akkor elkezd gondolkodni, hogy tényleg? Tényleg jó ez így nekem? Hát mert lehetne ettől biztosan jobb is, nem? Megnézte a fát. Mit csinált? Az érzékszerveire hagyatkozott, nem Istenre hallgatott. Nem Isten beszédét, nem Isten szavát helyezte az első helyre, hanem mi az, ami a bűnbe vitte az embert? Mi az, ami fogságba vitte az embert és ma is fogságba viszi az embereket? Az a testiség, a kívánság. Ez az egyik, hogy látta, hogy jó, és ilyenkor mi következik? Jön az emberi okoskodás és az ember elkezd okoskodni ilyenkor. Pontosan ugyanezt tette Éva is. Mi baj lehet abból, hogyha mi eszünk annak a fának a gyümölcséből? Rossz dolog gyümölcsöt enni? Bűn gyümölcsöt enni? Nem. Nem bűn, de azt a gyümölcsöt, amire Isten azt mondja, hogy az neked nem jó, azt bűn. Mi a bűn egyáltalán? Ugye a bűn az egy angyalban találtatott, a sátánban találtatott a bűn. Igazából mi a bűn? Isten teremtett törvényének, teremtett rendjének a megsértése. Ez a bűn. Isten szavának, Isten Igéjének, Isten beszédének a megsértése, ezt nevezi a Biblia bűnnek.

Ez nem egy pontos megfogalmazás, de úgy nagyjából erről szól az egész és a világ miért vált bűnössé, mielőtt Isten elpusztította a világot? Pontosan azért, mert Isten teremtett természetes rendjét az ember megsértette és elfajult volna, ha Isten hagyja. Tehát van olyan, amikor Isten beavatkozik és azt mondja, ennyi, eddig, és ne tovább! Mindez megtörtént. 

Menjünk tovább és nézzük az Igét! Visszatérve a szabadság kérdésére: nem az a szabadság, hogy az ember mindent, amit a hústeste kíván, ami a kívánsága, amit akar, amit csak gondol, azt megteheti. Ez egy fogság. Ez egy rabság és nagyon sok ember él a hústestének a rabságában. Tehát valójában fogoly. Mindaddig fogoly, amíg a Szabadító el nem jön, mert a szabadság nem kívülről jön, a szabadság belülről jön. A Biblia azt mondja, - a 2Korinthus-ban van egyébként, majd meg fogjuk nézni az Igét bővebben is -, „mert ahol az Isten Szelleme, ott a szabadság”. 

Jézus nagyon érdekes dolgokat mondott a farizeusoknak, majd itt is az Igéket pontosan meg fogjuk nézni. Azt mondta Jézus a kor farizeusainak, hogy „ha megismeritek az igazságot, akkor az igazság szabaddá tesz benneteket”. Ezen a farizeusok nagyon-nagyon fölháborodtak és egyből tiltakoztak, hogy milyen szabadságot ígérsz te nekünk? Hiszen mi Ábrahámnak a magva vagyunk, mi vagyunk a kiválasztott nép, mi szabadok vagyunk, mi soha senkinek nem szolgáltunk Istenen kívül. Milyen szabadságról beszélsz te? Jézus azt mondta, hogy „ha a Fiú megszabadít titeket, akkor lesztek igazán szabadok”. Mit jelent ez a szabadság? Ez a szabadság azt jelenti, amikor Isten Szelleme és az ember szelleme egyesül. Ott tud az ember szabad lenni, ahol Isten Szelleme van, tehát, amikor a Fiú megszabadít, akkor tudunk igazán szabadok lenni. Erről több igevers is van. Ha megnézzük a Kolossé levelet, az 1,13-as verset: 

Kolossé 1,13.

13. Aki megszabadított minket a sötétség hatalmából, és általvitt az Ő szerelmes Fiának királyságába;

Tehát megszabadított. Keresztényként tudnod kell, hogy te szabad vagy és ez a szabadság nem kívülről fog jönni először. Tehát itt az egyéni hívő szabadságodról, a krisztusi szabadságodról beszélek. Isten meghagyja az embernek a szabad választását, meghagyja az embernek a szabad döntését, és szabad attól, hogy az ember szabadon meghozhatja a döntését arra, hogy szabadon, saját akaratából azt teszi meg, ami helyes, vagy éppen helytelen. Ezt keresztényként is megteheted, de mi Isten fiai vagyunk és Isten fiait Isten Szelleme vezérli. Olvassuk ezt a Római levél nyolcadik részében, „mert azok Isten fiai, akiket Isten Szelleme vezérel”, és Isten Szelleme van bennünk, a szabadságnak a Szelleme van bennünk, nem vagyunk a sátán elnyomása alatt. Viszont a sátán folyamatosan azon dolgozik és azon munkálkodik, hogy a szabadságodat elvegye, ez az 1Péter 5-ben található: 

1Péter 5,8–9.

8. Józanok legyetek, vigyázzatok; mert a ti ellenségetek, az ördög, mint ordító oroszlán szerte jár, keresve, kit nyeljen el: 

9. Akinek álljatok ellen… 

Tehát ellene kell, hogy álljunk! Van egy gonosz, aki továbbra is terrorizálni akar, aki továbbra is le akar igázni, aki továbbra is uralni akar téged, hogy ne tudd megélni a krisztusi szabadságodat, és ráadásul még ott van a hústestünk is, ami elég sokat tud nekünk ártani. A Galata 5,13 azt írja:

Galata 5,13.

13. Mert ti szabadságra hivattatok atyámfiai… 

Tehát mint az elején is mondtam, az ember teremtettségénél fogva szabadságra hivatott. Minden ember szabadnak hivatott. Most, ha valaki le akar igázni, akkor el akar nyomni, meg akarja mondani neked, hogy mit gondoljál, hogyan éljél és el akar nyomni téged. Ez a sátánnak a természete, hogy öljön, lopjon és pusztítson, mert az a célja, hogy elpusztítsa az életedet. Az, hogy kirángasson téged abból a helyzetből, amiben Isten szeretne látni. A szabadság tehát nem az, hogy a test kívánságainak alávetem magam. Ha megnézed, látod, hogy sok ember azt gondolja, hogy az a szabadság, hogyha én szabadon ihatok, szabadon drogozhatok, szabadon garázdálkodhatok, randalírozhatok, de ez nem a szabadság, hanem ez a hústest kívánságaiban lévő rabság. Ettől Krisztus megszabadított bennünket. Tehát mi szabadok vagyunk arra, hogy a helyes dolgokat tegyük meg, és szabadok vagyunk arra, hogy azt tegyük meg, ami nekünk valójában jó, hiszen Isten teremtett bennünket. Senki nem tudja jobban, hogy nekünk mi a jó, mint maga Isten. 

Nagyon sokat evangelizáltunk, sok emberrel beszéltünk, sok fiatallal és mondták nekem néhányan, nem egyen, nem ketten, hogy ő még nem akar hívő lenni, mert ő szabad akar maradni és ő még élni akar. Megkérdeztem, hogy mit értesz te ez alatt, mit értesz te a szabadság alatt? És itt van, ez az, amiről Jézus beszélt a vallásosoknak, hogy a kulturális kereszténység, a vallásosság, nem tud szabadságot adni az embereknek és pontosan ez a baj a törvénnyel. Ez volt a baj a törvénnyel, ezért kellett egy rendszerváltás úgymond az Ószövetségből, a törvény korszakából a szellemi szabadság  korszakába rendszert váltani, mert a törvény pontosan azt tette az emberekkel, hogy megkötözte őket. Ma ugyanezt teszik a vallásos keresztények is, hogy megkötözik az embereket különféle törvényekkel. 

Nem vagyunk a mózesi törvények alatt, a mózesi törvénnyel pontosan az volt a probléma, hogy az ember nem volt szabad, és ezért mondta Jézus, hogy „ha megismeritek az igazságot”. Tehát ki az igazság? Jézus. Azt mondja, „Én vagyok az út, az igazság és az élet”. Ha tényleg egy élő kapcsolat van Istennel, akkor ott van a szabadság és minden innen kezdődik. Sokszor hallottátok ezt már Attilától is, tőlem is, hogy a szabadság ott kezdődik. Az élő Istennel való kapcsolat. A kereszténység nem egy törvényrendszer és sajnos az emberek nem Jézust utasítják el, ha megnézed, mert amikor beszélsz Jézusról, akkor az emberek elfogadják Jézust. Az emberek a vallást utasítják el, azt utasítják el, ami megkötözi őket, ami fogságba viszi őket. Egy hívő keresztény, amit megtesz, azt nem törvényből teszi meg, nem azért, mert azt mondja, hogy ez meg az, hanem azért, mert ez a törvény be van írva a szívünkbe. Nem a saját elhatározásunkból, a saját szabad döntésünkből, a saját szabadságunkból hoztuk meg azt a döntést, hogy mi igenis azt tesszük meg, ami a mi Urunknak kedves, ami a mi Urunknak jó. Ez az igazi szabadság. 

Szabad vagyok arra is, hogy azt mondjam a gonosznak, hogy nem! Az emberek ezt nem teszik meg. Miért? Azért, mert most éppen más a trendi, a más embereknek való megfelelés miatt olyanok akarnak lenni, mint a többiek. Amikor Izráel népe királyt kért, akkor hogyan kérte a királyt? Isten volt a vezetőjük. Azt mondták, igen, mi is olyanok akarunk lenni, mint a többi nép. A kívánság az, ami elvitte őket arra az útra, ahova kerültek végül is. Mit eredményezett ez? Mondta Sámuel, hogy el fogjátok veszíteni a szabadságotokat, mert a királynak majd lesznek különféle követelései. A király majd uralkodni fog rajtatok. A mi Királyunk pedig nem akar uralkodni rajtunk. Ő azt akarja, hogy mi a saját szabad akaratunkból, a saját szabadságunkból, a saját döntésünkből az Ő hatalma és az Ő uralma alatt éljünk, mert ez tudja megadni a szabadságot, máshogy nem megy. Azt mondja to-vábbá a Galata 5,13-ban az Ige:

Galata 5,13.

13. Mert ti szabadságra hivattatok atyámfiai; csakhogy a szabadság ürügy ne legyen a testnek, hanem szeretettel szolgáljatok egymásnak.

A szabadsággal még az a probléma, hogy ha ez még hatalommal is párosul, akkor ez már így egy nagyon-nagyon veszélyes páros, mert úgy éli meg, hogy neki mindent szabad és hatalma is van rá. Látjuk azt, hogy a hatalommal lehet élni, lehet helyesen élni, és lehet a hatalommal visszaélni akár az egyházban, akár nézzük a Bibliát, ha olvassuk, maradjunk a Bibliánál. Ott is voltak olyan korrupt bírák, akik visszaéltek a hatalmukkal, visszaéltek azzal a bizalommal, amivel Isten megbízta őket. Egy dolgot tudnunk kell, hogy mindannyiunknak el kell számolni egyszer, mert azt mondja az Írás, hogy „az Úré a föld és annak teljessége”. Isten a földet az emberre bízta. Tehát itt Ádámnál tartottunk, hogy őrizze azt, művelje azt, védje azt, óvja azt. Ez egy megbízás és azzal, amivel Isten megbízott bennünket, mint sáfárokat, egy napon el kell számolni. Akikre sokat bíztak, annak többel kell elszámolni, akire kevesebbet, annak kevesebbel kell elszámolni. 

Világosan beszél a Biblia és majd megnézzük az Efézusi levelet is, ott is beszél arról, hogy hogyan lehet élni a hatalommal és hogyan kell élni a szabadságunkkal, mert az nagyon fontos, hogy a gonosz mindenképpen le akar igázni. Isten azt akarja, hogy mi szabadok legyünk mindenféle elnyomástól. Nézzük, szóljon erről az Ige! Most hagyom, hogy az Úr, amit hoz, azt nézzük. Nézzük csak meg Jézusnak a legelső prédikációját! Az Ésaiás nagyon jól ismert, tehát az Ésaiás 61-ből idézzük, hogy miért jött Jézus valójában. Jézus nem leigázni jött az embereket, hanem felszabadítani. Sokan a kereszténységet összekeverik a vallással. A kereszténység az nem más, mint egy élő kapcsolat Krisztussal. Tehát mi erre lettünk elhívva, egy élő kapcsolatra Istennel. Ez Krisztus által tud megtörténni, az újjászületés által.

 Tehát elsősorban a mi szabadságunk az az Istennel való közösségből fakad. Innen indul ki minden. Ha valakinek nincs közössége Istennel, akkor nincs szabadsága. Akkor még mindig a sátán hatalma alatt van. Ezt a Biblia állítja. Elnyomás alatt van, és nem szabad és soha nem fog szabaddá válni. Nézzük meg Jézus mit mondott Lukács 4,18-ban.
Lukács 4,18–19.

18. Az Úrnak Szelleme van énrajtam, mivelhogy felkent engem, hogy a szegényeknek az E-vangéliumot hirdessem, elküldött, hogy a töredelmes szívűeket meggyógyítsam, hogy a foglyoknak szabadulást hirdessek és a vakok szemeinek megnyílását, hogy szabadon bocsássam a lesújtottakat,

19. Hogy hirdessem az Úr kegyelmének esztendejét.
Ugye az Ésaiásban még ott van az Úr bosszúállásának a napja is. Jézus itt ezt nem mondta el, hiszen itt nyílt ki a kegyelem kapuja. Itt, mindjárt az első prédikációja után Názáretben mit akartak? Sokan jártunk Názáretben. Mi van ott Názáretben? Egy nagy hegy, igaz? Tehát ha megnézitek, hogy az egy hatalmas hegy, oda mindjárt fölcitálták Jézust és le akarták taszítani onnan az első prédikációja után, mert, hogy Ő szabadságot ígért az embereknek. Ezért jött. Jézus nem leigázni jött bennünket, nem új törvényeket hozott nekünk, hanem felszabadítani jött az embert a sátán hatalma és a sátán elnyomása alól. 

Mint a Kolosse levél 1,13 mondja, „aki megszabadított –  ez egy múlt idő – minket a sötétség hatalmából”. Hogy kerültünk oda? Ádám bűne miatt. A bűn miatt, az ellenszegülés miatt, amiért az ember ellenszegült Istennek és lázadt, ez a lázadásnak a következménye. 

Most itt nagyon fontos dolgot látunk, mert úgy kezdi, hogy az Úrnak szelleme van én rajtam. Visszatérünk oda megint, ha egy kicsit megnézzük az Újszövetséget, az Apostolok cselekedetei 1,8-ban van:
Apostolok cselekedetei 1,8.

8. Hanem vesztek erőt, minekutána a Szent Szellem eljön reátok; és lesztek nékem tanúim úgy Jeruzsálemben, mint az egész Júdeában és Samariában, és a földnek mind végső határáig.
Igen, „mind végső határáig”. Miért van szükségünk a Szent Szellemre? Ezért nem tud a hagyományos, a vallásos kereszténység, a Szent Szellem nélküli, a kenet nélküli kereszténység hatalmat gyakorolni, szellemi hatalmat és nem tud hatással lenni a világra, mert a Szent Szellem nélkül ez nem megy. 

„Vesztek erőt.” Miért kell erőt venni? Mert a saját erőnkből nem megy. A saját erejükből a tanítványok sem tudtak az égvilágon semmit sem tenni. Miután Jézus feltámadt és azt mondta, hogy menjetek és hirdessétek az Evangéliumot minden teremtésnek, adott egy ultimátumot, hogy aki hiszen és megkeresztelkedik, üdvözül, aki nem, az elkárhozik. Ez egyértelmű, világos beszéd, de azt mondja az Írás, hogy amíg a Szent Szellem el nem jön reátok, addig sehova ne menjetek. Isten ereje nélkül nem tudjuk képviselni Isten országát. Nagyon sokszor merül föl a kérdés a világban is, hogy ugye jogunk van ahhoz, hogy szabadok legyünk, csak a kérdés mindig az, hogy a jognak van ereje, vagy az erőnek van joga. 

Tehát egy terroristát nem tudsz meggyőzni, a sátánt nem tudod meggyőzni arról, hogy hagyjon téged békén és hagyjon téged szabadon. A sátán folyamatosan zaklatni fog téged, folyamatosan támadni fog téged, a sátánnak ez a dolga. A sátán az egy szellemi lény. Hiába dobálod meg kővel, hi-ába locsolod le vízzel, vagy szentelt vízzel, vagy amivel akarod, ez nem fog neked segíteni. Van egy olyan mondás, hogy fél, mint az ördög a szentelt víztől. Nem, az ördög nem fél a szentelt víztől. Az ördög mosolyog a szentelt vízen, már bocsánat, nem akarok megsérteni senkit, de amitől fél, az az Istennek ereje, az a Szent Szellemnek az ereje. Ez az egyetlen erő. Ő az egyetlen, aki által mi hatalmat tudunk gyakorolni a sátán munkája fölött. 

Azért kell megmaradnunk a Szellem szabadságában és azért nem a hústestnek kívánságai kell, hogy uraljanak bennünket, mert most akkor vagy a hústest ural, vagy a Szellem ural. Ahol az Úrnak Szelleme, ott a szabadság! Ha a Szent Szellem megszomorodik és olvassuk a Bibliában, hogy a Szent Szellem nem partner sok minden olyan dologban, amiket mi meg akarnánk tenni, tehát pontosan a kenet fogja megtörni az igát. Ezért kell, hogy megmaradjunk a Szellem szabadságában, megmaradjunk a Szellemnek a vezetésében, mert lesznek támadásaink. Pál útját, ha megnézzük, nem mindent, de nagyon sok mindent helyesen tett és amikor éppen a Szellemnek vezetését követte, látjuk, hogy akkor került a legnagyobb támadásba, de mindig a Szellem ereje által jött ki győztesen. 

Tehát az nem azt jelenti, hogy te szabad vagy, hogy téged soha nem fognak érni támadások. Ez egy ilyen keresztény mesebeszéd, nem is tudom, hogy terjedt el. Én már keresztény vagyok, akkor velem minden rendben, engem semmi baj nem érhet, engem semmi támadás nem érhet. Ez egy hazugság, ez egy önbecsapás, bocsássatok meg, hogyha ezt mondom. Igenis fognak érni támadások. Jézus pontosan elmondta. Ha engem meghallgattak, majd titeket is meghallgatnak, ha engem üldöztek, titeket is üldözni fognak. Nem nagyobb a szolga az ő uránál. Jézus mindig győztesen jött ki. Miért? Pedig Ő az isteni hatalmából kiüresítetten járt itt a földön. Azért, mert a Szellem erejével tudta megóvni, megvédeni a szabadságát. Ő szabad volt arra, hogy azt tegye meg, ami helyes. Minket is erre tett szabaddá Isten, nem szabadosságra. Ezért írja itt a Galata levél, hogy a szabadság az ne legyen ürügy nekünk arra, hogy mi most szabadok vagyunk és akkor azt teszünk, amit akarunk. Persze, azt teszel, amit akarsz, de nem biztos, hogy Isten áldása lesz azon és egyáltalán nem biztos, hogy az a te szabadságodat fogja okozni. Isten azt szeretné, hogy szabadok legyünk, szabadok üdvösséget kapni. Az üdvösség szóban benne van megszabadulni a gonosz hatalmából, minden rossztól, látható bajtól, betegségtől. Ez az üdvösség és Jézus az üdvösséget hozta el nekünk, de ebben az üdvösségben nekünk járni kell! Nem megszereznünk kell, azt már Jézus megszerezte. Nekünk ebben kell járni! 

Itt van az óriási tévedés, amikor valaki a hústest kívánságainak adja meg magát, akkor megint csak rabság alá helyezte magát. Van, aki rabságban él, akár keresztényként is. Lehet, hogy éppen az alkohol rabságában él, vagy a kábítószernek rabságában, ez is egy elnyomás. Ez egy sátáni elnyomás és nem szabadság. A szabadság az, amikor szabadon, tényleg a saját szabad akaratomból követem Isten Szellemét.

 A tökéletes keresztény életet egy mondatban meg tudom fogalmazni. Kövesd a Szent Szellemet és ennyi! Itt abba is hagyhatnám a prédikációt, de az nem úgy van csak, hogy kövesd a Szent Szellemet, mert ezen az úton vannak olyan dolgok, amik a keskeny útról téged le akarnak lökdösni és az egyik ilyen út, amit nyilván a sátán a gonoszságával hoz, neki is meg vannak a prédikátorai, megvannak az emberei, megvannak a kétségkeltői és ráadásul még nem is kell az ördög, mert ott van a hústestnek a kívánsága. Baj az, hogy van kívánságunk? Nem baj az. Nem baj az, de ne a kívánságaink által hozzunk elsősorban döntéseket! A kívánság, nézzétek meg, hova vitte Évát! Kívánta azt a gyümölcsöt. Jó, tetszik a szemnek. Nagyon klassz! Az nagyon kell nekem!

 A kívánság mindannyiunkat bevitt már néhányszor a sűrűbe. Pontosan azért adta Isten a Szent Szellemet, hogy legyen kontrollunk a testünk fölött. Ha nem tudjuk, a Szellem erejével tudjuk megfeszíteni a hústestet, nem fog menni anélkül. A hústest az nagyon nagy úr tud lenni. 

Jézus esetében is nézzük meg! Amikor megkeresztelkedett a Jordánban és kiment a pusztába, 40 napig böjtölt. Megkísértette a sátán. Tehát, 40 napig éhezett, 40 nap böjt után neked fölkínál valaki kenyeret, illetve azt kínálta föl Neki, hogy változtassa a köveket kenyérre. Az elég nagy kísértés tud lenni, nem? 

Jézus miért jött? Azért, hogy az övéi legyünk. Tehát, hogy visszaszerezze az ember által elvesztett hatalmat, visszaszerezze az embernek. Azért, hogy az ember és Isten kapcsolatát helyreállítsa, ezért jött Jézus. Tudta Jézus, hogy ez Neki mibe fog kerülni, tudta, hogy ez Neki a kereszt halált fogja jelenteni, sokat kell szenvednie ezért. Sátán fölkínálta a könnyebb utat. Csak borulj le előttem, i-mádj engem és neked adom mindezt az egész világot, mert nekem adatott. A sátán ma is fölkínálja ezt. Fölkínálja a jólétet, fölkínálja a pénzt, fölkínálja a hatalmat és fölkínál ilyen dolgokat. A kérdés az, hogy mi ennek az ára? Sátán mindjárt benyújtotta Jézusnak a számlát is, hogy mi a számla, mi ennek az ára. Imádj engem! Ma is ugyanaz az ára, hogyha a gonosz fölkínál tisztességtelen dolgokat. Vidd el, lopd el, nem látja senki, nem számít! De te szabad vagy arra, hogy azt mondod, hogy nem, ez nem az én utam, ez a sátán útja! Én szabad vagyok arra, hogy azt tegyem, ami helyes, az ami Isten Igéje szerint való! Bennünk van a Szent Szellem és természetesen el lehet nyomni a Szellemnek a hangját. A kívánságok azok nagyon-nagyon erősek tudnak lenni. Megnézzük, ennek nagyon komoly listája föl van sorolva a Galata levélben, mindjárt megnézzük azt is. 

Nézzük csak meg, hogy mit mond azoknak, akik a hústestnek rabságában vannak a 2Péter 2,19! 

2Péter 2,19.

19. Szabadságot ígérvén nekik, holott ők maguk a romlottság szolgái; mert mindenki annak szolgája ugyanis, amitől legyőzetett.
Itt a hústesti dolgokról beszél az Írás. Tehát lehetünk szolgák, lehetünk a hústestünknek a szolgái is és a böjtről megint eléggé érdekes dolgok keringenek, hogy a böjt az mire való. A böjt az igazából arra való, hogy elbánjunk a hústestünkkel, hogy a Szellem által megfeszítsük a hústestet. Amikor a test kíván valamit, nem feltétlenül kell, hogy bűnös legyen, de vagy a test ural bennünket, vagy mi uraljuk a testet, ez a két lehetőség van. A testet legyőzni, a testiséget legyőzni valóban csak Isten Szelleme által lehet és ez nagyon sokszor nem sikerül mindannyiunknak. Nagyon sokszor fölülkerekedik a hústest, fölülkerekedik az indulat, az irigység, sok minden olyan dolog, ami a hústestnek a dolga, sátáni, ördögi dolgok. Miért? Mert a hústestünk nincs megváltva. A lelkünk sincs megváltva, csak a szellemünk van megváltva. A gondolkodásunk az lehet ugyanúgy hibás, lehet ugyanúgy rossz, és sokan gondolják azt, hogy minden kívánságnak meg kell, hogy adjuk magunkat. Sokan azt gondolják, hogy ez a szabadság, mert minden kívánságunkat megtehetjük. Lehetnek azok bűnös kívánságok, bármi. Tehát a hústest, a kívánság az képes fölülírni minden szabályt, minden törvényt. 

Nézzétek meg, mit csinálnak a bűnözők! Fölülírják a törvényeket. Megöli a másikat, elviszi a másikét, ellopja a másikét, mert kívánja, mert úgy gondolja, hogy ő szabad arra, hogy mindezt megtehesse. De nem ezt a szabadságot ígérte Isten és nem ezt a szabadságot adta, ez egy sátán által fölkínált szabadság. Az lehet, hogy jó a szemnek, meg jó a testnek, de ezek sátáni, ördögi dolgok. Tehát ez nem szabadság, ez a megkötözöttség és az ördög hatalma alatt lévő dolgok. Miért adta az Úr a Szellemét? Hogy a szegényeknek az Evangéliumot hirdesse, hogy a töredelmes szívűeket meggyógyítsa, hogy szabaddá legyél a betegség elnyomása alól. Jézus felszabadítani jött, hogy a foglyoknak szabadulást hirdessen. Sokan mondják azt, hogy Isten adta rám a betegséget például. Milyen téves megközelítés ez? Hogy mennyire nem ismerik Istent! Azt gondolják, hogy Isten a betegséget használja valamire. Isten soha nem használja a betegséget! Világosan elmondta, hogy a sátán az aki, öl, lop és pusztít. A sátán a pusztító. Nem úgy van, hogy Isten azt akarja, hogy ezek megtörténjenek. 

Jézus világosan mondja, hogy „meggyógyítsam és a foglyoknak szabadulást hirdessek”. Kik azok a foglyok? Azok, akik a sátán elnyomása alatt voltak és vannak mind a mai napig. A krisztusi szabadság pontosan az, hogy szabadok vagyunk az ő elnyomásától, sőt, hatalmat kaptunk felette.

A Lukács 10,19-et talán mindenki ismeri, amikor Jézus elküldte a tanítványokat, Jézus még meg sem halt, fel sem támadt, még szolgált. 
Lukács 10,19.

19. Ímé, adok néktek hatalmat, hogy kígyókon és skorpiókon tapodjatok, és az ellenségnek minden erején; és semmi nem árthat néktek.
Hatalmat adott. Miért? Azért, hogy szabadok legyünk. Miért adta Isten Szellemét? Hogy ne csak mi legyünk szabadok, hanem az igehirdetés által menjünk és szabadokká tegyünk másokat, mert Isten Igéje képes arra, Isten Igéjében megvan az erő arra, hogy az embereket szabadokká tegye. Ezért kell hirdetni az Evangéliumot! Mindannyian így lettünk hívőkké, mindannyian így váltunk hívőkké és mindannyian így váltunk szabadokká. Nézzétek meg, hogy én mondom. Nem politikai szabadságról beszélek, az is egy része és egy nagyon fontos része a szabadságnak, de a tanítványok, amikor szolgáltak, akkor római elnyomás alatt voltak. Abszolút nem voltak politikailag úgymond szabadok, de mégis szabadok voltak belül. Pál mégis szabad volt. Amikor Agrippa királynak bizonyságot tett, akkor világosan elmondta. Ez az Apostolok cselekedeteinek a 26. részében van. Pált is arra hívta el az Úr.

Apostolok cselekedetei 26,18.

18. Hogy megnyissad szemeiket, hogy a sötétségből a világosságra és a sátánnak hatalmából az Istenhez térjenek, hogy bűneiknek eltörlését és a megszenteltek között osztályrészt nyerjenek az énbennem való hit által.
Mondja Pál. Ha megnézzük a két dolgot, amit az 1Mózes 3-ban olvastunk, akkor ott történt egy sátáni gonosz befolyásolása az embernek. Saját maguknak a meggyőzése, a kívánság oda vitte őket, hogy végül is az ördög ravaszsággal megszerezte a hatalmat fölöttük, hiszen szabad akaratukból ad-ták át. Akkor mi történt Ádámmal? A világosságról a sötétségre kerültek, igaz? Mert addig Isten világosságában jártak. Utána pedig hova kerültek? A sötétség hatalma alá. Aki megszabadított minket a sötétség hatalmából. Kinek a hatalma alá kerültek? 

Nézzük meg, hogy mit tesz az Evangélium hirdetése? Az megnyitja a szemünket arra, hogy a sötétségből a világosságra kerüljünk. Pont fordítva történik, tehát a világosságból a sötétségbe akar vinni a sátán és a sötétségben uralkodni akar rajtunk, míg Isten Igéje kihoz bennünket a sötétségből és átvisz az Isten világosságába, átvisz a vereségből a győzelembe, mert Isten Szelleme által lehetséges mindez. Azt mondja Jézus, hogy „szabadon bocsássam a lesújtottakat, hogy „hirdessem az Úr kegyelmének az esztendeit”. Erről szól Jézus szolgálata, ezért jött el Jézus. 

Menjünk tovább! Tehát Pál ugyanúgy küzdött ezzel. 
Zsidó 2,14–15.

14. Mivel tehát a gyermekek testből és vérből valók, Ő is hasonlatosképpen részese lett azoknak, hogy a halál által megsemmisítse azt, akinek hatalma volt a halálon, tudniillik az ördögöt, 

15. És megszabadítsa azokat, akik a haláltól való félelem miatt teljes életükben rabok voltak.
Mi lehet még rabság? A félelem! Minden félelemnek a gyökere a halálfélelem. Krisztus megszabadított bennünket ettől is. Tehát testből és vérből valók a gyermekek és azért jött, hogy megszabadítsa a haláltól való félelem miatt, akik egész életükben rabok valának. A félelemnek a gyökere az a haláltól való félelem és tudjuk azt, hogy Krisztusban nekünk örök életünk van, hogy ez a föld ez nem a végleges otthonunk, sem így, sem úgy és Isten pedig alkalmassá tett minket arra a szentek örökségében való részvételre, a világosságban. Ezt a Kolosse 1,12 írja. Tehát a bűn az rabság, a gonosz elnyomása alatti vergődés és a világ ebben vergődik. 

Nézzük meg az Efézusi levelet és ott a második részét csak! Ott a Biblia beszél erről, hogy a Krisztus nélküliség az rabság. Tehát a világ azért olyan, amilyen, mert a sátán elnyomása alatt, a sátán rabsága alatt, a sátán igája alatt van és az alatt görnyed. Most mit tesz a sátán által uralt ember? Azt, amit a gazdája diktál neki. Öl, lop, pusztít, ahogy Jézus elmondja. Megbetegíti az embereket, megnyomorítja az embereket, pusztítja az emberek életét, pusztítja a földet, pusztítja a gazdaságot és pusztít mindent az égvilágon. Ezért teremt viszályt az emberek között. 

Látni kell azt, hogy ami a világban történik, amikor az emberek egymás haját tépik, egymásnak esnek, akkor látni kell, hogy emögött a sötét erők munkálkodnak! Ezek szellemi erőknek a leképezései, amit mi itt a gyakorlatban látunk. Ennek mind szellemi háttere van és pontosan azért, mert az ördög akarja uralni az embereket. Ki akarja venni Isten uralma alól őket. 

Miért támadják a kereszténységet? Miért nem támadják a hinduizmust, vagy a buddhizmust, gondolkodtatok-e ezen? Persze nyilván ott is lehetséges, mert ez igazából nem ellenfél a sátánnak, Krisztus és a kenet az viszont igen. A sátán mindent megtesz, hogy az embereket elvakítsa. Azt mondja a Biblia, hogy e világ Istenne megvakította a hitetlenek elméjét, hogy ne lássák az Úr Jézus Krisztus dicsőséges világosságát, aki az Isten képe. Pontosan ezért akarja a sátán elvakítani az embereket. Mutogat a problémákra, a problémákat fölnagyítja, a gyűlöletet fölnagyítja, az emberek rossz tulajdonságát fölnagyítja, a jót azt pedig elnyomja. Nem ez történik? Így kelt a sátán gyűlöletet. 
Ez folyik a világban ezt látod Magyarországon, ezt látod az egész világon, hogy fölnagyítják a kis dolgokat, a vakondtúrásból Himaláját csinál az ördög, fölnagyítja ezeket a problémákat, hogy te ezen gondolkodj. Kelti és szítja az emberekben a gyűlöletet. Ez a sátán munkája. Ezek az emberek azt hiszik, hogy a szabadságukért harcolnak. Nem, ők foglyok. Ők a sátán elnyomottjai, a sátán foglyai. A szabadságot egy módon lehet elérni, ha gazdát cserél valaki, ha úgy belül rendszert vált, itt a szellemében, ha a sátán hatalmából átkerül az Isten királyságába, akkor megtörtént a változás, megtörtént a hatalomváltás, az igazi hatalomváltás és nyilván ennek kifelé is meg kell nyilvánulnia. A sátán egy gonosz, ravasz megtévesztő. 
Sokan a sátán erejéről beszélnek. A sátánnak nincs ereje. A sátánnak az ember képes erőt adni. Nézd meg a gadarai megszállottat, amikor az emberben volt, hogy az emberen keresztül milyen aktivitást képes kifejteni a sátán, hogy féltek elmenni mellette az emberek, de Jézus azt mondja, hogy Ő a kis- ujjával kiűzte a sátánt. Te is ki tudod űzni a sátánt a Szellem erejével. 
Beszélnek arról néhányan, hogy démonizált gyülekezetek vannak, meg a gyülekezetben vannak démonok. Miről beszélnek? Persze, démonok léteznek mindenhol, már amennyien vannak, mert u-gye nem sokasodik a számuk, nem szaporodnak, hála Istennek. Egyre több keresztény van, így sokkal nehezebb dolguk van, mert kisebb lesz az aktivitásuk, de ezek vannak. Miért a démonok erejéről, miért a démonokról beszélnek a keresztények? Miért a démonoktól rettegnek és félnek, mikor Jézus a kisujjával kiűzte őket? Amikor kiűzte a gadarai megszállottból a démonokat, hatással voltak valamire? Semmire. Jaj, csak a disznókba hadd menjünk bele legalább. Ennyire senkik, mert Jézus le-győzte őket. 
Miért fél egy keresztény a démontól? Jaj, oda nem megy, mert az egy démonizált hely! Miért félsz te a démonoktól? Ha te egy Szellemmel teljes keresztény vagy és bemész, akkor ott kettőtöknek nincs helye. Valakinek menni kell és az nem te vagy, hanem a démonok meg a gonosz erők, mert te képviseled Isten hatalmát itt a földön, szabad vagy tőlük és óvakodj azoktól a helyektől, ahol téged a démonoktól óvnak, meg nem tudom kitől. Hát ki vagy te? Identitászavarod van. Bocsánat, ha ezt mondom, ha valaki így gondolkodik. Nem tudod, hogy ki vagy Krisztusban. Elvesztetted a fókuszodat, ha te ezekben gondolkodsz. 
Igen, Jézus bement a démonizált helyekre, bement a prostik közé. Bement a vámosok közé és Jézus nem félt attól, hogy egy démon ráugrik, viszont a démonok féltek, hogy Jézus szól nekik, nem? És akkor most mi a helyzet? Most Jézus megváltozott? Most Jézusnak csökkent a hatalma? Nem, hanem az emberek vesztették el azt a fajta szabadságot, amit Krisztusban élvezhetnének pontosan emiatt, mert a sátán meg akar nyomorítani, a sátán el akarja hitetni veled, hogy te egy szerencsétlen vagy. Te neked rosszul mennek a dolgaid és ezentúl még rosszabbul fognak menni a dolgaid. A sátán el a-karja lopni az örömödet, el akarja lopni az életedet, össze akar kuszálni körülötted mindent, de neked hatalmad van. Mi az Úr Jézus Krisztussal együtt uralkodunk. Az Efézusi levél írja, hogy Vele együtt ültettünk a mennyei helyekre. A Kolosse levélben olvassuk, hogy a kereszt által Krisztus legyőzte az ellenséget, őket bátran mutogatta, a törvényt odaszögezte a keresztfára, amely ellenünk volt és kárhoztatott minket. A sátán nem tud mással kárhoztatni, mint a törvénnyel. Milyen keresztény vagy te? Múltkor is csúnyán beszéltél a szomszéd kutyájával. Milyen keresztény vagy te? A sátán mindig vádol. A sátán a vádló. Ha van egy kicsi rossz tulajdonságod, azt a sátán föl fogja nagyítani akkorára, hogy te vagy a világ legnagyobb gonosztevője. 
Vádolják egymást az emberek és ezt meg lehet tenni büntetlenül, meg lehet tenni arctalanul, meg lehet tenni névtelenül a Facebookon, meg az összes többi közösségi médián. Bárkit le lehet járatni mindenféle következmény nélkül és azt hiszik az emberek, hogy ez a szabadság. Megdöbbentő! Ebbe az egész sátáni játékba bevonják a keresztényeket és keltik a gyűlöletet anélkül, hogy tudnának róla, anélkül, hogy végiggondolnák. Elfogadnak bárkiről bármilyen információt, mert kétszer hallotta ugyanazt. Ez Hitlernek volt a szövege, hogyha egy hazugságot sokszor mondasz, a végén az emberek el fogják hinni, mint igazságot. Ez egy sátáni, egy gonosz, ördögi terv azért, hogy a hatalma alá gyűrjön és ha téged be tudott rángatni ebbe a gyűlöletjátékba, akkor te egy ajtót nyitottál az ördögnek és részese lettél. És akkor kérdezed, hogy miért jött az életembe ez a probléma? Miért nem mennek úgy a dolgaim, ahogy menniük kellene? Azért, mert a sátán hatalma alá adtad magad. Krisztusé vagy, a szellemed Krisztusé, mert nem vesztetted el az üdvösségedet, de a sátán játékszerévé válhat nagyon könnyen a keresztény. Mi szabadságra hívattunk el és mi szabadon mondhatjuk azt, hogy neked nem kell megfelelni a szomszédodnak, meg nem kell megfelelni a Facebook közösségnek, meg a YouTube közösségnek! 
Mit mondanak rólam? Mit gondolnak az emberek? Jézus foglalkozott ezzel, hogy mit gondolnak róla az emberek? Jézus mit hirdetett? Az Evangéliumot, az igazságot. Mit mondott a farizeusoknak? Még egyszer:  ha megismeritek az igazságot, az igazság szabadokká tesz benneteket. Ha te ismered az igazságot, akkor mindegy, hogy Jézusra mit mondtak. Hát Jézusra már mindent mondtak. Senkiről nem írtak annyi mindent. Mindent mondtak róla, mindent. Ő bűntelen volt és mégis mindenfélét mondtak róla. Jézus azt mondta, hogy hát akkor abba kéne hagyni ezt a megváltást, ez nagyon zűrös, nem tetszik az embereknek? Mondott ilyet Jézus? Vagy, azt, hogy, hát ez egy nagyon veszélyes dolog? Igen, veszélyes dolog kimenni prédikálni az Evangéliumot. A János evangélium 1,11. verse azt mondja, hogy:
János 1,11–12. 

11. Az övéi közé jött, és az övéi nem fogadták be Őt.

12. Valakik pedig befogadták Őt, hatalmat adott azoknak, hogy Isten fiaivá legyenek, azoknak, akik az Ő nevében hisznek;
A lényeg az, hogy „ha” elfogadják az igazságot. Jézust nem érdekelte. Mikor odaáll valaki Isten ítélőszéke elé, mármint Krisztus ítélőszéke elé mi odaállunk, a pogány majd megy a nagy fehér trónnál Isten ítélőszéke elé. Akkor nem azt fogják számonkérni, ismerted-e az igazságot, miért nem azt tetted? Miért nem azt cselekedted? Szabad voltál rá, hogy az igazságot cselekedd. Ott nem kell magyarázkodni, Istennek nem kell magyarázni a bizonyítványunkat, pontosan látja. Tehát maradjunk meg a krisztusi szabadságban! Isten erre hívott el bennünket. Ne arra figyelj, hogy mit mondott a megváltatlan, istentelen szomszédod, ha van ilyen! Akkor neki egy dologra van szüksége, ugyanarra, amire nekünk volt szükségünk, Krisztusra és Isten pontosan azért hívott el bennünket, hogy hirdessük az igazságot. Hirdessük a világosságot, hogy hirdessük a Krisztust, nem pedig azért, hogy megalkudjunk a sátánnal és újra az ördög játékszerévé váljunk és a hatalma alá adjuk saját magunkat. A sátán téged el akar pusztítani. A sátán nem barátja senkinek. Az nem egy mesefigura vasvillával, fülecskés, farkacskás, piros pizsamás akárkicsoda. Nem, hanem az maga a gonosz, egy szellemi lény, aki a halálos ellenséged, viszont a jó hír az, hogy Isten Szelleme által nekünk van hatalmunk fölötte. 
A világ miért viselkedik úgy, ahogy viselkedik? Mert félreértelmezte a szabadságot. Az a szabadság, amit a sátán kínál, az igazából egy rabság, a sátán igája alatt lenni. Ezek az emberek rabok. Tehát Jézus miért jött? Hogy a rabokat szabadokká tegye. A sátán foglyai, az eszközei és nekik is csak arra a Krisztusra van szükségük, akiről Pál prédikált, meg akiről mi prédikálunk, mert Ő tud szabadokká tenni bennünket. 
Efézus 2,1–4.

1. Titeket is megelevenített, akik holtak valátok a ti vétkeitek és bűneitek miatt,
Tehát élővé tett, élő kapcsolatot hozott nekünk Isten. Élő kapcsolat nélkül nincs szabadság. Kiáll a te oldaladon? Mit mond a Római levél? Ha Isten velünk, kicsoda ellenünk. Tudjátok, mint abban a kis mesében, amikor a bolha utazik az elefánton. Hogy dübörgünk - mondja a bolha. Na, mi is hogy dübörgünk, mert ha Isten velünk, kicsoda ellenünk. Tehát, mert holtak valátok a bűneitek és a vétkeitek miatt.
2. Melyekben jártatok egykor e világ folyása szerint, a levegőbeli hatalmasság fejedelme szerint, ama szellem szerint, mely most az engedetlenség fiaiban munkálkodik;
 Tehát egy terrorista munkálkodik az életük fölött. Egy terrorista, aki el akarja nyomni őket. Egy terrorista, aki rá akarja őket venni, hogy drogozzatok csak, nem számít, nem lesz abból semmi baj. Nyugodtan már reggel meg kell inni a szíverősítőt, délben pótolni kell, este megint, nehogy reggelig ne tartson ki! Az emberek így válnak alkoholistává, így válnak az alkohol rabjává, a drog rabjává. Most meg szívják ezeket a koporsószögeket, mondták régen a cigarettára. Azt se tudod, mi van ben-ne, tele vegyszerrel, tele mindennel és ezzel mérgezi az ördög az embereket. Hát, azért az ördög gondoskodik arról, hogy az jó ízű legyen, hogy azt kívánjad és a test így fogságba fog esni. 
Most nem akarom bántani a dohányosokat. Szabad akaratod van arra, hogy dohányozzál. Így is, úgy is a mennybe mész, ha sokat dohányzol, legfeljebb tíz-húsz évvel előbb, de oda fogsz menni, nem kell emiatt aggódni, a te döntésed. Tehát nem bűn szerintem, ha valaki dohányzik, de a te dolgod. Ha sokat iszik valaki, akkor ugyanez lesz. Azt mondja a májad meg a veséd, hogy na oké, akkor nem szolgállak téged tovább, mert hát ez így nem megy. 
Szóval értsétek meg, hogy ez mind rabság! A szabadság az, amikor én képes vagyok a Szellem által uralni és nem az én erőmből, nem az én képességemből. Nem azért, mert nekem akkora akaraterőm van. Néha kell hozzá akaraterő is. Mondta valaki egyszer, hogy a dohányzásról való leszokáshoz akaraterő kell. És akkor hogy szoktál le? Mert a feleségemnek van akaratereje, azért. Tehát így is le lehet szokni, de félretéve a viccet, igazából a Szellem ereje által tudjuk ezt megtenni. Ezért küldte Isten a Szent Szellemet, azért, hogy adjon nekünk egy olyan természetfeletti erőt, amivel mi nem rendelkezünk, amivel mi nem vagyunk képesek élni és járni abban a szabadságban, amit Isten nekünk adott és nekünk tervezett, mert igazából az emberek nagyon rossz helyen keresik a szabadságot. Azt mondja az Írás tovább:
3. Akik között forgolódtunk egykor mi is mindnyájan a mi testünk kívánságaiban, cselekedvén a testnek és a gondolatoknak akaratját, és természet szerint haragnak fiai valánk, mint a többiek is:
Tehát ugyanebben jártunk mi is, ugyanebben voltunk mi is. Így folytatja tovább:
4. De az Isten gazdag lévén irgalmasságban, az Ő nagy szerelméből, mellyel minket szeretett,

Nem azért lettünk megváltva, mert mi megérdemeltük, hanem azért, mert Isten jó. Egyszerűen Isten szeret bennünket. Amikor megértjük, hogy ez nem a mi érdemünk, nem a mi képességünk, hanem ez Isten képessége bennünk és rajtunk, akkor tudunk igazán hálát adni, hogy mi igent mondtunk Isten hívására és ez a lehetőség minden embernek megvan. Mert ahol Isten szelleme, ott a szabadság. Az a szabadság, amikor tudom, hogy a mindenható Isten van velem. A mindenható Isten, aki a javamat akarja, aki nem mond mást reggel, mint délután. Őneki tudok hinni. Az emberek nem ilyenek sajnos. 
Péter beszél róla, hogy szabadságot ígérnek, de a romlottság szolgái ők maguk. Nem tud szabaddá tenni téged senki, csak Isten. Senki az égvilágon. Itt kezdődik a szabadság. Ez az alfája és az omegája az egésznek. Meg voltunk halva a vétkek miatt, kegyelemből tartattunk meg, folytatja tovább, olvashatnánk tovább az Efézusi levelet. Tehát, a vágyak uralta életből meg kell szabadulnunk! 
Nézzük a Filippi levelet! Filippi 3. Mit ír ott az Írás? Nézzük 7-től 10-ig! Pál apostol, hogy beszél erről? Pál apostolnak ugyanolyan problémája volt a hústestével, mint neked meg nekem. Neki u-gyanúgy le kellett gyűrnie a hústest kívánságait. Egy helyen mondja az Írás, hogy megsanyargatom a testemet és szolgává teszem, hogy miközben néktek prédikálok, nehogy méltatlanná váljak. Tehát, ha Pálnak gondja volt a hústestével, akkor neked is gondod lesz, nem csak Pálnak. Az összes tanítványnak és minden embernek gondja volt a hústestével és gondja van és gondja lesz, mindaddig, a-míg itt a földön él. Azt mondja Pál, aki egy farizeus volt, aki üldözte a krisztusiakat, mindaddig, a-míg nem találkozott a Krisztussal, így beszél róla:
Filippi 3,7–10. 

7. De amelyek nékem egykor nyereségek voltak, azokat a Krisztusért kárnak ítéltem.
Azt mondja, hogy kárnak.
8. Sőt annakfelette most is kárnak ítélek mindent az én Uram, Jézus Krisztus ismeretének gazdagsága miatt. Akiért mindent kárba veszni hagytam és szemétnek ítélek, hogy a Krisztust megnyerjem. 
Miután megismerte az Urat, megismerte azt a gazdagságot, megismerte azt a szabadságot, ami a Krisztusban van, minden mást szemétnek ítélt, pedig ő törvénytisztelő volt, vallásos volt, a vallási törvényeket mind betartó személy volt, ahogy ő gondolta. De mi volt a problémája? A szíve állapota. Tele volt gyűlölettel. Gyűlölte a krisztusiakat, gyűlölte a honfitársait, gyűlölte a másként gondolkodókat, mint, ahogy ma ugyanezt teszik az emberek. Ha nem úgy gondolkodsz, ahogy ő, ha nem állsz be a nagy nyájba és nem állsz be az ördög kórusába és nem azt énekled, amit ők, akkor te kiénekelsz a sorból és akkor téged már el kell pusztítani. Kiabálnak rád. Ez folyik ma és ez folyt mindig. És tudod mit? Jövőre is így lesz. Amíg itt a földön vagyunk, ez mindig így lesz. Ha te meg akarsz felelni másoknak, a szomszédodnak akarsz megfelelni, vagy nem tudom milyen elvárásoknak akarsz megfelelni, akkor már inkább feleljünk meg a Krisztus elvárásainak, az Ige elvárásainak, ezért lesz örökkévaló jutalmunk. Amit kárba veszni hagytam, szemétnek ítélek, hogy a Krisztust megnyerjem. Azt mondja, hogy az ő vallásos múltja, az ő gondolkodása, az ő hozzáállása, az ő mentalitása, az ő korábbi gondolkodása, amiket tett, azt mind szemétnek ítéli. Hogy megnyerjem a Krisztust. Tehát a Krisztus igazságára van szükségünk és ez az igazság, ami tényleg szabadságot ad nekünk.
9. És úgy találtassam Őbenne, mint akinek nincs saját igazságom a törvényből, hanem van igazságom a Krisztusban való hit által, Istentől való megigazulás hit által:
10. Hogy megismerjem Őt, és az Ő feltámadásának erejét, és az Ő szenvedéseiben való részesülésemet, hasonlóvá lévén az Ő halálához;
Tehát visszatérve, itt nem arról van szó, hogy rossz a törvény. A törvény jó, de ez a jó törvény be van írva ide a szívedbe. Jézus azt mondta, hogy a törvényből egy ióta, egy pont nem fog elveszni, de ez a törvény itt van benned, itt van a szívedben. Ez egy belső törvény, ami által mi élünk és akkor vagy tényleg szabad, ha szabadon azt teszed meg, amit te az Ige szerint helyesnek tartasz. 
Nyilván növekedünk a Krisztusban, nyilván nem tudunk mindent és ez így lesz jövőre is. Egyre többet tudunk, egyre jobban ismerjük az Urat, de a Szent Szellem a mi társunk, Ő a mi vezetőnk, Ő ad nekünk erőt, Ő épít föl bennünket. Nem tudunk saját magunktól szabadok lenni, hanem meg kell tanulnunk járni a Szellem szabadságában és Istentől hallani dolgokat. A vágyak, a kívánságok, a test akarata, az irigység, sok minden dolog félre visz bennünket, ezért mondja az Írás, hogy csendesedjetek el. Tehát el kell csendesednünk, Istentől kell hallanunk! Olvasnunk kell az Igét, mert az Ige a Szent Szellem által ihletett és amikor olvassuk az Igét, akkor Isten ad kijelentést nekünk az Igéből. A szabadságot nem adják ingyen. 
Még van kettő percem, még egy Igére jut időnk. A Római levelet nagyon szeretem és ott a 8. részben írja, – hát most a 6-7. részt kihagytam, az majd lehet, hogy egy másik üzenet lesz –, hogy Pálnak milyen gondjai voltak a testével, milyen hitharcai voltak. Hogy a szívembe van beírva egy törvény, meg van a testemnek egy törvénye és ez a kettő folyamatosan egymás ellen tusakodik. A hústest az Isten törvénye ellen tusakodik. Ha valaki megsért, akkor mit mond a hústest? Arcul ütött, akkor mit mond a hústest? Tartsd oda a másikat is. Nem, ezt Jézus mondta, az nem te voltál. Jó, tehát mit mond a hústest? Azt, hogy akkor üss vissza legalább kétszer, nem? Nem ezt mondja a hústest? De! Ezt mondja a hústest. A szellem viszont teljesen más mond. Végül is kezdjük a 7,22-től, mert így kerek a kép. Tulajdonképpen a 8. már csak választ ad rá.

Róma 7,22–25. 

22. Mert gyönyörködöm az Isten törvényében a belső ember szerint;
Tehát az én belső emberem, aki újjá van születve, aki egy a Krisztussal, ott az egy tökéletes belső ember, az bűntelen, ezért tudunk üdvözülni, ezért megyünk a mennybe. Nem azért, amit csinálunk, hála Istennek, mert akkor ott lenne hely bőven.
23. De látok egy másik törvényt az én tagjaimban, mely ellenkezik az elmém törvényével, és engem rabul ád a bűn törvényének, mely van az én tagjaimban.
 Látjuk, hogy a testünk nincs megváltva, a szellemünk van megváltva. Bennünk van az igazság, bennünk van a szabadság. És a testünk mit csinál? Hát az pont az ellenkezőjét akarja csinálni és akkor még a sátán is rásegít.
24. Oh, én nyomorult ember! Kicsoda szabadít meg engem a halálnak e testéből?

És akkor itt a 25.vers, ez fontos.
25. Hálát adok Istennek a mi Urunk Jézus Krisztus által. Azért jóllehet én az elmémmel az Isten törvényének, testemmel azonban a bűn törvényének szolgálok.
Látod, hogy Pálnak milyen gondjai voltak? Látod, hogy a test milyen? Nem a testiséget kell táplálni ezeken a közösségi médiákon. Van, kész, nem tudunk mit csinálni. Van, csak ne rángasson be az ördög téged ebbe a játékba, hogy tényleg legyen bölcsesség bennünk!
Róma 8,1–2.

1. Nincsen azért immár semmi kárhoztatásuk azoknak, akik Krisztus Jézusban vannak, kik nem test szerint járnak, hanem Szellem szerint.
 Kiknek nincs kárhoztatásuk? Kiknek nincs ítéletük? Akik Szellem szerint járnak, mert a Szellem szerint járás az a tökéletes szabadságban való járás. 
2. Mert a Jézus Krisztusban való élet szellemének törvénye megszabadított engem a bűn és a halál törvényétől.
 Magyarul, szabad vagy! Tehát van két törvény. Van a bűn és a halál szellemi törvénye, ami alatt vannak az istentelen emberek, a pogány emberek, őket a bűn uralja, ők a bűn hatalma alatt vannak. Ők elnyomottak. A sátán elnyomása alatt vannak és van a Krisztus Jézusban való élet szellemének a törvénye, mely megszabadított a bűn és a halál szellemi törvényétől. 
Hát ez egy nagyon jó hír, hogy szabadok vagyunk! Nem vagyunk foglyok, mert a sátán csapdájából, a sátán fogságából megszabadított minket az Úr és teljesen szabadok vagyunk! Ne arra legyünk szabadok, hogy a testnek minden kívánságát teljesítsük, hanem tényleg a Szellem szabadságában éljünk és járjunk! Akik pedig még elveszettek, azok a test kívánságaiban járnak, azok olyanok, mint a pogányok és megtévesztettek, azt hiszik, hogy szabadok. Ezért adtam ezt a címet, hogy A megtévesztett szabadok. Ők nem szabadok, ők a hústest rabságában élnek és abban járnak. Szabadok akkor lesznek és akkor válnak szabadokká, ha újjászülettek és Krisztusba kerülnek és Szellem szerint járnak. Itt az Ámen! Halleluja!
*A függőleges vonallal jelzett igeversek más fordításból származnak.

A felhasznált bibliai versek a King James kiadás számozását követik.

Draga Istenem!

.- K6sz6nom, hogy elkiildted a Te egyetlen
Fiadat, Jézust! K6sz6ném, Jézus, hogy ©~
kifizetted helyettem a biin arat! Hiszem, %

hogy Te vagy az Isten Fia, hogy meghaltal *
a biineim miatt, és feltamadtal, hogy
— én igaz lehessek az Isten el6tt! Kérlek,
koltézz a szivembe, legyél az én Uram,
Megvaltom és testem-lelkem Gyogyitoja!

_ En 6rommel elfogadom ezt az ajandékot,

és koszonom Neked az 6rok életemet!
Amen!

